
	KOMISIJA EVROPSKIH SKUPNOSTI


Bruselj, 21.11.2008

COM(2008) 783 konč.
 
Predlog

SKLEP SVETA

o stališču Evropske skupnosti na zasedanju Ministrskega sveta Energetske skupnosti (Tirana, 11. decembra 2008)
(predložila Komisija)

OBRAZLOŽITVENI MEMORANDUM

Ministrski svet Energetske skupnosti se bo 11. decembra 2008 sestal v Tirani (Albanija). Da bi Evropska skupnost sodelovala pri zadevnem odločanju, je treba določiti stališče Evropske skupnosti v skladu s členom 300 Pogodbe in določbami Sklepa Sveta z dne 29. maja 2006 o sklenitvi Pogodbe o Energetski skupnosti s strani Evropske skupnosti.

Predlog za sklep Sveta se nanaša na vse točke dnevnega reda, o katerih naj bi ministrski svet po pričakovanjih odločal, kot so navedene v nadaljnjem besedilu. Za informacijo so spodaj navedene tudi druge točke dnevnega reda. 

1.
Elementi za sklep

1.1.
Pisarna za koordinirane dražbe - lokacija

Pripravljalna dela za vzpostavitev pisarne za koordinirane dražbe, ki bo pristojna za čezmejno dodeljevanje zmogljivosti in upravljanje preobremenjenosti omrežja, so v veliki meri že opravljena. V regiji kritična masa operaterjev sistemov za prenos električne energije in regulativnih organov za energijo podpira projekt. Nakazali so, da bi politična orientacija glede lokacije pisarne znatno pripomogla k temu procesu in omogočila dejansko vzpostavitev pisarne v obdobju 2009–2010. Med pogodbenicami sta tako Hrvaška kot tudi Srbija izrazili svoj interes, da bi bili gostiteljici pisarne za koordinirane dražbe. Komisija si prizadeva doseči soglasno rešitev o lokaciji, ki bi bila kar najširše sprejeta in podprta. 

1.2.
Proceduralni akt, povezan z vzpostavitvijo, sestavo in delovanjem Koordinacijske skupine za varnost dobave

Potem ko je bila na zadnjem zasedanju ministrskega sveta junija 2008 sprejeta odločitev o politični orientaciji, se pričakuje, da bo ministrski svet odločil, da se ustanovi koordinacijska skupina za varnost dobav, ki bo delovala na podlagi prostovoljnega usklajevanja med stranmi (in ne bo pooblaščena, da sama sprejema odločitve). Ta skupina bi obravnavala električno energijo in tudi plin. Da bi se izognili nepotrebnim stroškom in da bi zagotovili sinergije, bi se sestala enkrat letno v povezavi s posameznimi zasedanji Stalne skupine na visoki ravni. Poleg tega bi lahko imela priložnostna zasedanja skupaj s koordinacijsko skupino EU za plin. Vsaka pogodbenica, ki bi ji grozila neposredna nevarnost, bi lahko zaprosila predsednika za sklic priložnostnega zasedanja. Predvideva se tudi udeležba nosilcev interesov iz panoge in zadevnih potrošniških organizacij.

1.3.
Odločitev o razširitvi nekaterih določb Pogodbe o Energetski skupnosti na sektor nafte in o vzpostavitvi letnega naftnega foruma

Drugič, ministrski svet bo razširil obseg uporabe Pogodbe o Energetski skupnosti na sektor nafte (surova nafta, naftni proizvodi in naftna infrastruktura). Predlagano besedilo kaže na previden in postopen pristop. Iz uporabe za naftni sektor izključuje tiste člene Pogodbe, za katere se meni, da bi jih bilo v naftnem sektorju težko izvajati, vsaj v začetnem obdobju. To velja za določbe o medsebojni pomoči, zunanji trgovini z energijo in tehničnih standardih. Poleg tega za zdaj ne vzpostavlja seznama pravnega reda EU, ampak navaja, da je treba ta seznam – skupaj s časovnim načrtom za izvajanje – pripraviti do junija 2010. To nam bo omogočilo, da s potrebno skrbnostjo proučimo vprašanje zalog nafte, po potrebi na podlagi študije, ki bi bila lahko opravljena leta 2009. Končno, določa vzpostavitev naftnega foruma, ki ga je zahtevalo več držav članic in držav v regiji in ki bi se lahko prvič sestal v drugi polovici leta 2009.

2.
Drugi elementi

2.1.
Točke brez razprave

Komisija bo odobrila sklepe prejšnjih dveh zasedanj Stalne skupine na visoki ravni in letno poročilo o dejavnosti, ki ga je treba predložiti Parlamentu v skladu s členom 52 Pogodbe o Energetski skupnosti.

Komisija se bo seznanila tudi z naslednjimi poročili:

· Poročilo o izvajanju delovnega programa Energetske skupnosti za leto 2008.

· Predhodno poročilo o izvajanju proračuna Energetske skupnosti za obdobje od 1. januarja 2008 do 31. decembra 2008.

· Poročilo o izvajanju splošno veljavnih standardov.

2.2.
Izvajanje strategije

Komisija se bo seznanila s poročilom. Pozitivno bo ocenila znaten napredek, ki ga je letos dosegla večina pogodbenic, vendar bo še naprej poudarjala nujnost, da se pravni okvir dopolnjuje s potrebno sekundarno zakonodajo in izvedbenimi akti. Poleg tega bo Komisija poudarila pomen regulativnega okvira, ki je naklonjen investiranju, in pomen tega, da se s pogajanji hitro najdejo rešitve za spore, v katere so vključeni investitorji. 

2.3.
Socialna razsežnost 
Komisija se bo seznanila s poročilom, zlasti glede rezultatov socialnega foruma, ki je potekal 18.–19. novembra 2008, in še naprej podpirala napredek pri vzpostavljanju socialnih akcijskih načrtov s strani pogodbenic.

2.4.
Energetska učinkovitost

Komisija se bo seznanila z vmesnim poročilom, ki ga bo predstavil predsednik Projektne skupine za energetsko učinkovitost, pri čemer pričakuje, da bo končno poročilo – vključno s priporočili – na voljo na naslednjem zasedanju ministrskega sveta junija 2009. 

________

Predlog

SKLEP SVETA

o stališču Evropske skupnosti na zasedanju Ministrskega sveta Energetske skupnosti (Tirana, 11. decembra 2008)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti drugega pododstavka člena 300(2) Pogodbe,

ob upoštevanju Sklepa Sveta z dne 29. maja 2006 o sklenitvi Pogodbe o Energetski skupnosti s strani Evropske skupnosti (2006/500/ES) ter zlasti členov 4 in 5 Sklepa,

ob upoštevanju predloga Komisije –

SKLENIL: 

Edini člen

Glede na zasedanje Ministrskega sveta Energetske skupnosti, ki bo 11. decembra 2008 v Tirani, je stališče Komisije glede vprašanj, za katera velja drugi pododstavek člena 300(2) Pogodbe, opisano v Prilogi k temu sklepu.

V Bruslju, 

Za Svet


Predsednik



PRILOGA

Stališče Evropske skupnosti

· Evropska skupnost podpira vzpostavitev Pisarne za usklajene dražbe za dodeljevanje čezmejnih zmogljivosti in upravljanje preobremenjenosti omrežja na področju električne energije. Želi doseči soglasje glede lokacije pisarne v eni od pogodbenic, pri čemer pričakuje, da bodo pogodbenice in države članice, ki sodelujejo pri vzpostavitvi pisarne, široko podprle lokacijo. 

· Evropska skupnost odobrava sprejetje proceduralnega akta, povezanega z vzpostavitvijo, sestavo in delovanjem Koordinacijske skupine za varnost preskrbe z električno energijo in plinom. 

· Evropska skupnost odobrava sprejetje sklepa o razširitvi nekaterih določb Pogodbe o Energetski skupnosti na sektor nafte in vzpostavitev letnega naftnega foruma.

· Evropska skupnost odobrava sprejetje posodobljenega seznama prioritetnih infrastrukturnih projektov v pogodbenicah. 

